Pta hoor dié week oor nuwe kragtariewe | Maroela Media
Pretorianers sal waarskynlik eers Donderdag ná die Tshwane-metro se maandelikse raadsvergadering weet wat die "ware" tariewe is wat hulle vanaf 1 Julie vir elektrisiteit sal moet betaal.
Awie Erasmus, VF Plus-raadslid en voorsitter van die Tshwane-metroraad se openbarerekeningekomitee, het aan Maroela Media gesê daar was verskeie gesprekke verlede week oor die wysiging van elektrisiteitstariewe.
Dit volg ná Rapport voorverlede week berig het dat veral huishoudings wat minder krag in die hoofstad gebruik in werklikheid 'n tariefverhoging van meer as 80% kan kry. Dit word toegeskryf aan die metro se planne om volgens hulle goedgekeurde begrotingsdokument 'n vaste heffing van R200 vir 'n elektrisiteitspunt in te stel.
Abel Tau, burgemeesterskomiteelid vir nutsdienste by die metro, het verlede week in 'n mediaverklaring ontken dat sommige verbruikers so 'n buitensporig hoë verhoging gaan kry.
Tau het gesê die vaste heffing is net R120 per maand vir elektrisiteitspunte. Die heffing sal ook net van toepassing wees op huishoudings wat meer as 650 kWh elektrisiteit per maand gebruik.
Volgens hom het die metro weggedoen met die vier bestaande kategorieë of kerwe vir elektrisiteitstariewe. Daar sal nou 'n tarief wees vir verbruikers wat 0 tot 650 kWh elektrisiteit (blok een) gebruik en 'n ander tarief vir verbruikers wat meer as 650 kWh (blok twee) gebruik.
Verder sal twee stelle tariewe geld, een vir die wintermaande wat duur van Junie tot Augustus, en 'n tarief vir die somermaande van September tot Mei wanneer die vraag na elektrisiteit weer laer is.
"Die tariewe vir blok een sal wissel van R1,49 kWh in die somermaande tot R1,79 kWh in die winter vir blokeen-verbruikers. Verbruikers wie se elektrisiteitsverbruik in blok twee val, sal R1,88 kWh in die somer en R2,15 in die winter betaal," het Tau in 'n verklaring vroeër die week gesê.
Hy het verder die versekering gegee dat die Tshwane-metroraad by Nersa se riglyne van 13,07% vir verhoging van elektrisiteitstariewe sal hou.
"As dit die algemene verhoging is, sal verbruikers van blok een tussen R1,56 kWh en R1,94 kWh vir elektrisiteit betaal. Verbruikers wat meer as 650 kWh elektrisiteit per maand gebruik, sal saam met die vaste heffing van R120 per maand 'n styging van tussen R1,74 kWh en R2,76 kWh in die tarief sien," het hy gesê.
Tau het Saterdag aan Rapport erken dat daar foute was in die tariewe wat in die goedgekeurde begroting verskyn en dat dit dringend reggestel moet word. Dit wat Tau in sy verklaring as die regte tariewe aangebied het, is glo eers Donderdag deur Moeketsi Mosola, die stadsbestuurder, afgeteken en sal Dinsdag voor 'n spesiale burgemeesterskomitee dien mits Nersa dit dieselfde oggend nog goedkeur.
As alles dan volgens plan verloop, sal die raad dit Donderdag op sy maandelikse vergadering goedkeur.
Maroela Media het Maandag vir Tau genader vir kommentaar, maar hy was glo in 'n vergadering en het nog nie op navrae gereageer nie.
Erasmus het gesê die Tshwane-metro het 'n veelpartykoukus Maandagmiddag. Hy het bevestig sy party sal sekere wysigings aan die elektrisiteitstarief voorstel in 'n poging om die finale tariewe te beïnvloed.
"Die goeie nuus is: ek glo nie die tariewe wat nou op die stadsraad se webwerf verskyn, sal die tariewe wees wat inwoners van 1 Julie af gaan betaal nie. Die tariewe kan Pretorianers baie negatief raak veral pensioentrekkers en die armste van die armes wat spaarsamig met hulle elektrisiteit te werk gaan," het Erasmus gesê.
"'n Mens het begrip dat die stad sy begroting moet laat klop, maar tariewe vir dienste is reeds hoog en die ekonomie is sleg – daarom is dit belangrik om ook aan verbruikers se volhoubaarheid te dink."
As pensionaris is dit vir ons onmoontlik om die Tariewe te betaal. Dit is reeds rock-bottom om genoeg GELD elke maand bymekaar te kry.
My huiswerker het n huis in Vosloo Rus. Daar betaal sy R50 op haar prepaid meter elke maand, en kry dan "credits" vir die res van die maand, ongeag hoeveel krag sy verbruik. Lekker ne!!!
Ons het voorheen 6kl water en 50 kW eenhede gekry. Nou kry die ander ons 6klwater en 5okw eenhede krag wat dit vir hulle bring na 12kl water en 100kw eenhede gratis. Maar ons moet maar betaal. Ons is self 'n pensioenarise.
Hoekom verskillende tariewe vir die heffing? Dis nou alweer om die middelklas te laat betaal vir dienste wat die armes verniet kry. Nee wragtig hoe gouer ek van die grid kan afkom hoe beter. Ek is moeg om ander te subsidieer. Volgende wat jy weet gaan hulle jou by Pick 'n Pay vra om jou pay slip te wys sodat hulle kan bepaal hoeveel jy vir jou brood moet betaal, dieselfde brood wat die ou langs jou die helfte voor gaan betaal. Ek het nie 'n probleem met glyskale vir hoeveelheid gebruik nie want dit beoog om gebruikers te kry… Lees meer »
Hulle mors geld op Aller hande luukses en voertuig en huise vir die Burger esters en Wie nog en nou moet ons nog swaar Der kry. Ons is pensionarisse. Spaar waar ons kan om uit te kom. Hulle skat nou al vir hoeveel maande so hoog as moontlik. Ons kan nie ons eie lesings doen nie want niks kan op die meters gesien word. Wens ek kan ook soos die bevoorregtes byna niks betaal